በራይድ የትራንስፖርት አገልግሎት የሚሰጡ የመኪና ባለቤቶች ራሳቸው እንዳይሾፍሩ በመደረጉ ክስ ሊመሠርቱ ነው
ከሀይብሪድ ዲዛይን ጋር ተጣምረው የራይድ ትራንስፖርት አገልግሎት በመስጠት ላይ የሚገኙና በፈቃድ ቁጥር 712 የተመዘገቡ የኮድ ሦስት ተሽከርካሪዎች ባለቤቶች ፈቃዳቸውን ወደ አዲሱ 85112 እንዲቀይሩ እየተገደዱ መሆኑን አስታወቁ፡፡በፈቃድ ቁጥር 712 መሠረት የተሽከርካሪው ባለቤት ተሽከርካሪውን ባለቤቱ እየሾፈረ ለትራንስፖርት አገልግሎት ማከራየት ይችላል፡፡ በአዲሱ ፈቃድ ቁጥር 85112 እንዲቀይር ሲደረግ ግን፣ ተሽከርካሪውን አሳልፈው ለሦስተኛ ወገን መስጠት እንጂ ባለቤቶች ሾፌር ሆነው እንዳይሠሩ ያግዳቸዋል፡፡ ይህም መሥራት እየፈለጉ ነገር ግን ሕጉ ስለማይፈቅድ ብቻ ሥራ ፈትተው ለሌላ ሰው የሥራ ዕድል እንዲፈጥሩ የሚያደርግ መሆኑን ተወካዮቻቸው ዛሬ ታኅሳስ 3 ቀን 2011 ዓ.ም. በሰጡት ጋዜጣዊ መግለጫ አስታውቀዋል፡፡ ይሁንና 210 ተሽከርካሪዎች ፈቃዳቸውን ወደ አዲሱ ቁጥር 85112 እንደቀየሩ ታውቋል፡፡ ጉዳዩ በአንድ ሳምንት ጊዜ ውስጥ አፋጣኝ ምላሽ የማይሰጠው ከሆነ፣ የሁከት ይታገድልን ጥያቄ በሕግ እንደሚያቀርቡ ተወካዮቹ ለሪፖርተር ገልጸዋል፡፡